๓.ติสฺสตฺเถร วตฺถุ ๓๕

**๓. ติสฺสตฺเถร วตฺถุ ฯ [๓]**

“**อกฺโกจฺฉิ มํ, อวธิ มนฺ**ติ อิมํ ธมฺมเทสนํ สตฺถา เชตวเน วิหรนฺโต ติสฺสตฺเถรํ อารพฺภ กเถสิ ฯ

โส กิรายสฺมา ภควโต ปิตุจฺฉาปุตฺโต มหลฺลกกาเล ปพฺพชิโต พุทฺธสาสเน อุปฺปนฺนํ ลาภสกฺการํ ปริภุญฺชนฺโต ถุลฺลสรีโร อาโกฏิต- ปจฺจาโกฏิเตหิ จีวเรหิ เยภุยฺเยน วิหารมชฺเฌ อุปฏฺฐานสาลายํ นิสีทติ ฯ ตถาคตสฺส ทสฺสนตฺถาย อาคตา อาคนฺตุกา ภิกฺขู “เอโส มหาเถโร ภวิสฺสตีติ สญฺญาย ตสฺส สนฺติกํ คนฺตฺวา วตฺตํ อาปุจฺฉนฺติ, ปาทสมฺพาหนาทีนิ อาปุจฺฉนฺติ ฯ โส ตุณฺหี



๓.ติสฺสตฺเถร วตฺถุ ๓๖

โหติ ฯ อถ นํ เอโก ทหรภิกฺขุ “กติวสฺสา ตุมฺเหติ ปุจฺฉิตฺวา “วสฺสํ นตฺถิ, มหลฺลกกาเล ปพฺพชิตา มยนฺติ วุตฺเต, “อาวุโส ทุพฺพินีต มหลฺลก อตฺตโน ปมาณํ น ชานาสิ, เอตฺตเก มหลฺลกฺเถเร ทิสฺวา สามีจิมตฺตํปิ น กโรสิ, วตฺเต อาปุจฺฉิยมาเน, ตุณฺหี โหสิ, กุกฺกุจฺจมตฺตํปิ เต นตฺถีติ อจฺฉรํ ปหริ ฯ โส ขตฺติยมานํ ชเนตฺวา “ตุมฺเห กสฺส สนฺติกํ อาคตาติ ปุจฺฉิตฺวา, “สตฺถุ สนฺติกนฺติ วุตฺเต, “มํ ปน ‘โก เอโสติ สลฺลกฺเขถ, มูลเมว โว ฉินฺทิสฺสามีติ วตฺวา รุทนฺโต ทุกฺขี ทุมฺมโน สตฺถุ สนฺติกํ อคมาสิ ฯ อถ นํ สตฺถา “กินฺนุ ตฺวํ ติสฺส ทุกฺขี ทุมฺมโน อสฺสุมุโข รุทมาโน อาคโตสีติ ปุจฺฉิ ฯ เตปิ ภิกฺขู “เอส คนฺตฺวา กิญฺจิ อาลุลิกํ กเรยฺยาติ จินฺเตตฺวา เตเนว สทฺธึ คนฺตฺวา สตฺถารํ วนฺทิตฺวา เอกมนฺตํ นิสีทึสุ ฯ โส สตฺถารา ปุจฺฉิโต “อิเม มํ ภนฺเต ภิกฺขู อกฺโกสนฺตีติ อาห ฯ “กหํ ปน ตฺวํ นิสินฺโนสีติ ฯ “วิหารมชฺเฌ อุปฏฺฐานสาลายํ ภนฺเตติ ฯ “อิเม เต ภิกฺขู อาคจฺฉนฺตา ทิฏฺฐาติ ฯ “ทิฏฺฐา ภนฺเตติ ฯ “อุฏฺฐาย เต ปจฺจุคฺคมนํ กตนฺติ ฯ “น กตํ ภนฺเตติ ฯ “เตสํ ปริกฺขารคฺคหณํ เต อาปุจฺฉิตนฺติ ฯ “นาปุจฺฉิตํ ภนฺเตติ ฯ “วตฺตํ วา ปานียํ วา อาปุจฺฉิตนฺติ ฯ “นาปุจฺฉิตํ ภนฺเตติ ฯ “อาสนํ อภิหริตฺวา ปาทสมฺพาหนํ กตนฺติ ฯ “น กตํ ภนฺเตติ ฯ “ติสฺส มหลฺลกภิกฺขูนํ สพฺพเมตํ วตฺตํ กตฺตพฺพํ, เอตํ อกโรนฺเตน วิหารมชฺเฌ นิสีทิตุํ น วฏฺฏติ; ตเวว โทโส, เอเต ภิกฺขู ขมาเปหีติ ฯ “เอเต มํ ภนฺเต อกฺโกสึสุ,

๓.ติสฺสตฺเถร วตฺถุ ๓๗

นาหํ เอเต ขมาเปมีติ ฯ “ติสฺส มา เอวํ กริ; ตเวว โทโส, ขมาเปหิ เนติ ฯ “น ขมาเปมิ ภนฺเตติ ฯ อถ สตฺถา “ทุพฺพโจ เอส ภนฺเตติ ภิกฺขูหิ วุตฺเต, “น ภิกฺขเว อิทาเนว, ปุพฺเพเปส ทุพฺพโจเยวาติ วตฺวา “อิทานิ ตาวสฺส ภนฺเต ทุพฺพจภาโว อมฺเหหิ ญาโต, อตีเต กิมกาสีติ วุตฺเต, “เตนหิ ภิกฺขเว สุณาถาติ วตฺวา อตีตํ อาหริ:

อตีเต พาราณสิยํ พาราณสีราเช รชฺชํ กาเรนฺเต, เทวโล นาม ตาปโส อฏฺฐ มาเส หิมวนฺเต วสิตฺวา โลณมฺพิลเสวนตฺถาย จตฺตาโร มาเส นครํ อุปนิสฺสาย วสิตุกาโม หิมวนฺตโต อาคนฺตฺวา นครทฺวารปาลเก ทิสฺวา ปุจฺฉิ “อิมํ นครํ สมฺปตฺตปพฺพชิตา กตฺถ วสนฺตีติ ฯ “กุมฺภการสาลายํ ภนฺเตติ ฯ โส กุมฺภการสาลํ คนฺตฺวา ทฺวาเร ฐตฺวา “สเจ เต อครุ, วเสยฺยาม เอกรตฺตึ สาลายนฺติ อาห ฯ กุมฺภกาโร “มยฺหํ รตฺตึ สาลายํ กิจฺจํ นตฺถิ, มหตี สาลา, ยถาสุขํ วสถ ภนฺเตติ สาลํ นิยฺยาเทสิ ฯ ตสฺมึ ปวิสิตฺวา นิสินฺเน, อปโรปิ นารโท นาม ตาปโส หิมวนฺตโต อาคนฺตฺวา กุมฺภการํ เอกรตฺติวาสํ ยาจิ ฯ กุมฺภกาโร “ปฐมาคโต อิมินา สทฺธึ เอกโต วสิตุกาโม ภเวยฺย วา โน วา, อตฺตานํ ปริโมเจสฺสามีติ จินฺเตตฺวา “สเจ ภนฺเต ปฐมุปคโต โรเจสฺสติ, ตสฺส รุจิยา วสถาติ อาห ฯ โส ตํ อุปสงฺกมิตฺวา “สเจ เต อาจริย อครุ, มยเมตฺถ เอกรตฺตึ วเสยฺยามาติ ฯ “มหตี สาลา,

๓.ติสฺสตฺเถร วตฺถุ ๓๘

ปวิสิตฺวา เอกมนฺเต วสาติ วุตฺเต, ปวิสิตฺวา ปุเรตรํ ปวิฏฺฐสฺส อปรภาเค นิสีทิ ฯ อุโภปิ สาราณียํ กถํ กเถตฺวา, สยนกาเล นารโท เทวลสฺส นิปชฺชนฏฺฐานญฺจ ทฺวารญฺจ สลฺลกฺเขตฺวา นิปชฺชิ ฯ โส ปน เทวโล นิปชฺชมาโน อตฺตโน นิสินฺนฏฺฐาเน อนิปชฺชิตฺวา ทฺวารมชฺเฌ ติริยํ นิปชฺชิ ฯ นารโท รตฺตึ นิกฺขมนฺโต ตสฺส ชฏาสุ อกฺกมิ ฯ “โก มํ อกฺกมีติ วุตฺเต, “อาจริย อหนฺติ อาห ฯ “กุฏชฏิล อรญฺญโต อาคนฺตฺวา มม ชฏาสุ อกฺกมสีติ ฯ “อาจริย ตุมฺหากํ อิธ นิปนฺนภาวํ น ชานามิ, ขมถ เมติ วตฺวา ตสฺส กนฺทนฺตสฺเสว, พหิ นิกฺขมิ ฯ อิตโร “อยํ ปวิสนฺโตปิ มํ อกฺกเมยฺยาติ ปริวตฺเตตฺวา ปาทฏฺฐาเน สีสํ กตฺวา นิปชฺชิ ฯ นารโทปิ ปวิสนฺโต “ปฐมมฺปาหํ อาจริเย อปรชฺฌึ, อิทานิสฺส ปาทปสฺเสน ปวิสิสฺสามีติ จินฺเตตฺวา อาคจฺฉนฺโต คีวาย อกฺกมิ, “โก เอโสติ วุตฺเต, “อหํ อาจริยาติ วตฺวา “กุฏชฏิล ปฐมํ ชฏาสุ อกฺกมิตฺวา อิทานิ คีวาย อกฺกมสิ, อภิสปิสฺสามิ ตนฺติ วุตฺเต, “อาจริย มยฺหํ โทโส นตฺถิ, อหํ ตุมฺหากํ เอวํ นิปนฺนภาวํ น ชานามิ, ‘ปฐมํปิ เม อปราธํ อตฺถิ, อิทานิ ปาทปสฺเสน ปวิสิสฺสามีติ ปวิฏฺโฐมฺหิ, ขมถ เมติ อาห ฯ “กุฏชฏิล อภิสปิสฺสามิ ตนฺติ ฯ “มา เอวํ อกริตฺถ อาจริยาติ ฯ โส ตสฺส วจนํ อนาทยิตฺวา

**“สหสฺสรํสิ สตเตโช สุริโย ตมวิโนทโน,**

**ปาโต อุทยนฺเต สุริเย มุทฺธา เต ผลตุ สตฺตธาติ**

ตํ อภิสปิเยว ฯ นารโท “อาจริย มยฺหํ โทโส นตฺถิ, มม

๓.ติสฺสตฺเถร วตฺถุ ๓๙

วทนฺตสฺเสว, ตุมฺเห อภิสปิตฺถ, ยสฺส โทโส อตฺถิ; ตสฺส มุทฺธา ผลตุ มา นิทฺโทสสฺสาติ วตฺวา

**“สหสฺสรํสิ สตเตโช สุริโย ตมวิโนทโน,**

**ปาโต อุทยนฺเต สุริเย มุทฺธา เต ผลตุ สตฺตธาติ**

อภิสปิ ฯ โส ปน มหานุภาโว “อตีเต จตฺตาฬีส อนาคเต จตฺตาฬีสาติ อสีติกปฺเป อนุสฺสรติ; ตสฺมา “กสฺส นุ โข อุปริ สาโป ปติสฺสตีติ อุปธาเรนฺโต “อาจริยสฺสาติ ญตฺวา ตสฺมึ อนุกมฺปํ ปฏิจฺจ อิทฺธิพเลน อรุณุคฺคมนํ นิวาเรสิ ฯ

นาครา อรุเณ อนุคฺคจฺฉนฺเต, ราชทฺวารํ คนฺตฺวา “เทว ตยิ รชฺชํ กาเรนฺเต, อรุโณ น อุฏฺฐาติ, อรุณํ โน อุฏฺฐาเปหีติ กนฺทึสุ ฯ ราชา อตฺตโน กายกมฺมาทีนิ โอโลเกนฺโต กิญฺจิ อยุตฺตํ อทิสฺวา “กึ นุ โข การณนฺติ จินฺเตตฺวา “ปพฺพชิตานํ วิวาเทน ภวิตพฺพนฺติ ปริสงฺกมาโน “กจฺจิ อิมสฺมึ นคเร ปพฺพชิตา อตฺถีติ ปุจฺฉิ ฯ “หิยฺโย สายํ กุมฺภการสาลํ อาคตา อตฺถิ เทวาติ วุตฺเต, ตํขณญฺเญว ราชา อุกฺกาหิ ธาริยมานาหิ ตตฺถ คนฺตฺวา นารทํ วนฺทิตฺวา เอกมนฺตํ นิสินฺโน อาห

**“กมฺมนฺตา นปฺปวตฺตนฺติ ชมฺพูทีปสฺส นารท,**

**เกน โลโก ตโมภูโต ? ตํ เม อกฺขาหิ ปุจฺฉิโตติ ฯ**

นารโท สพฺพํ ปวตฺตึ อาจิกฺขิตฺวา “อิมินา การเณนาหํ อิมินา อภิสปิโต, อถาหํ ‘มยฺหํ โทโส นตฺถิ, ยสฺส โทโส

๓.ติสฺสตฺเถร วตฺถุ ๔๐

อตฺถิ; ตสฺเสว อุปริ สาโป ปตตูติ วตฺวา อภิสปึ; อภิสปิตฺวา จ ปน ‘กสฺส นุ โข อุปริ สาโป ปติสฺสตีติ อุปธาเรนฺโต ‘สุริยุคฺคมนเวลาย อาจริยสฺส มุทฺธา สตฺตธา ผลิสฺสตีติ ทิสฺวา เอตสฺมึ อนุกมฺปํ ปฏิจฺจ อรุณสฺส อุคฺคนฺตุํ น เทมีติ ฯ “กถํ ปนสฺส ภนฺเต อนฺตราโย น ภเวยฺยาติ ฯ “สเจ มํ ขมาเปยฺย, น ภเวยฺยาติ ฯ “เตนหิ ขมาเปหีติ ฯ “เอโส มํ ชฏาสุ จ คีวาย จ อกฺกมิ, นาหํ เอตํ กุฏชฏิลํ ขมาเปมีติ ฯ “ขมาเปหิ ภนฺเต, มา เอวํ กรีติ ฯ “น ขมาเปมีติ ฯ “มุทฺธา เต สตฺตธา ผลิสฺสตีติ วุตฺเตปิ, น ขมาเปสิเยว ฯ อถ นํ ราชา “น ตฺวํ อตฺตโน รุจิยา ขมาเปสฺสสีติ, หตฺถปาทกุจฺฉิคีวาสุ ตํ คาหาเปตฺวา นารทสฺส ปาทมูเล โอนมาเปสิ ฯ นารโท “อุฏฺเฐหิ อาจริย, ขมามิ เตติ วตฺวา “มหาราช นายํ ยถามเนน ขมาเปติ, อวิทูเร เอโก สโร อตฺถิ, ตตฺถ นํ สีเส มตฺติกาปิณฺฑํ กตฺวา คลปฺปมาเณ อุทเก ฐปาเปหีติ อาห ฯ ราชา ตถา กาเรสิ ฯ นารโท เทวลํ อามนฺเตตฺวา “อาจริย มยา อิทฺธิยา วิสฺสฏฺฐาย, สุริยสนฺตาเป อุฏฺฐหนฺเต, ตฺวํ อุทเก นิมุชฺชิตฺวา อญฺเญน ฐาเนน อุตฺตริตฺวา คจฺเฉยฺยาสีติ อาห ฯ ตสฺส สุริยรํสีหิ สมฺผุฏฺฐมตฺโต ว มตฺติกาปิณฺโฑ สตฺตธา ผลิ ฯ โส นิมุชฺชิตฺวา อญฺเญน ฐาเนน ปลายิ ฯ

สตฺถา อิมํ ธมฺมเทสนํ อาหริตฺวา “ตทา ภิกฺขเว ราชา อานนฺโท อโหสิ, เทวโล ติสฺโส, นารโท อหเมว, เอวํ ตทาเปส ทุพฺพโจเยวาติ วตฺวา ติสฺสตฺเถรํ อามนฺเตตฺวา “ติสฺส ภิกฺขุโน

๓.ติสฺสตฺเถร วตฺถุ ๔๑

หิ ‘อสุเกนาหํ อกฺกุฏฺโฐ, อสุเกน ปหโฏ, อสุเกน ชิโต, อสุโก เม ภณฺฑํ อหาสีติ จินฺเตนฺตสฺส เวรนฺนาม น วูปสมฺมติ; เอวํ ปน อนุปนยฺหนฺตสฺเสว อุปสมฺมตีติ วตฺวา อิมา คาถา อภาสิ

**“อกฺโกจฺฉิ มํ, อวธิ มํ, อชินิ มํ, อหาสิ เม,**

**เย จ ตํ อุปนยฺหนฺติ, เวรํ เตสํ น สมฺมติ ฯ**

**‘อกฺโกจฺฉิ มํ, อวธิ มํ, อชินิ มํ, อหาสิ เม,’**

**เย จ ตํ นูปนยฺหนฺติ, เวรํ เตสูปสมฺมตีติ ฯ**

ตตฺถ “**อกฺโกจฺฉี**ติ: อกฺโกสิ ฯ **อวธี**ติ: ปหริ ฯ **อชินี**ติ: กุฏสกฺขึ โอตารเณน วา วาทปฺปฏิวาเทน วา กรณุตฺตริยกรเณน วา มํ อเชสิ ฯ **อหาสี**ติ: มม สนฺตกํ วตฺถาทีสุ ยงฺกิญฺจิเทว อวหริ ฯ **เย จ ตนฺ**ติ: เยเกจิ เทวา วา มนุสฺสา วา คหฏฺฐา วา ปพฺพชิตา วา ตํ ‘อกฺโกจฺฉิ มนฺติอาทิวตฺถุกํ โกธํ สกฏธุรํ วิย นทฺธินา ปูติมจฺฉาทีนิ วิย จ กุสาทีหิ ปุนปฺปุนํ เวเฐนฺตา อุปนยฺหนฺติ, เตสํ สกึ อุปฺปนฺนํ เวรํ น สมฺมติ น อุปสมฺมติ ฯ **เย จ ตํ นูปนยฺหนฺตี**ติ: อสติ อมนสิการวเสน วา กมฺมปจฺจเวกฺขณวเสน วา เย ตํ อกฺโกสาทิวตฺถุกํ โกธํ “ตยาปิ โกจิ นิทฺโทโส ปุริมภเว อกฺกุฏฺโฐ ภวิสฺสติ, ปหโฏ ภวิสฺสติ, กูฏสกฺขึ โอตาเรตฺวา ชิโต ภวิสฺสติ, กสฺสจิ เต ปสยฺห กิญฺจิ อจฺฉินฺนํ ภวิสฺสติ; ตสฺมา นิทฺโทโส หุตฺวาปิ อกฺโกสาทีนิ ปาปุณาสีติ เอวํ น อุปนยฺหนฺติ, เตสํ ปมาเทน อุปฺปนฺนมฺปิ เวรํ อิมินา อนุปนยฺหเนน นิรินฺธโน วิย ชาตเวโท อุปสมฺมตีติ ฯ

๓.ติสฺสตฺเถร วตฺถุ ๔๒

เทสนาปริโยสาเน สตสหสฺสภิกฺขู โสตาปตฺติผลาทีนิ ปาปุณึสุ ฯ ธมฺมเทสนา มหาชนสฺส สาตฺถิกา อโหสิ ฯ ทุพฺพโจปิ สุวโจ ชาโตติ ฯ

ติสฺสตฺเถร วตฺถุ ฯ

\*\*\*\*\*\*\*\*\*\*\*